କଟକଃ କଟକ ମହାନଗର ନିଗମର ବାଲିଯାତ୍ରା ପ୍ରସ୍ତୁତି ବୈଠକରେ ହଟହଟା ହେଲା ପ୍ରଶାସନ।ଖୋଦ ଶାସକ ଦଳର କର୍ପୋରେଟର ମାନେ ବାଲିଯାତ୍ରା ପ୍ଲଟ ଦର ବୃଦ୍ଧି ଓ ଏଥିପାଇଁ ହେଉଥିବା ନିଲାମ ପ୍ରକ୍ରିୟାକୁ ବିରୋଧ କରି ହୋହଲ୍ଲା କରିଥିଲେ। ପ୍ଲଟ ନିଲାମ ପ୍ରକ୍ରିୟା ନିଷ୍ପତ୍ତିର ପୁନର୍ବିଚାର ପାଇଁ କର୍ପୋରେଟର ମାନେ ଦାବି ଉଠାଇଥିଲେ। ବାଲିଯାତ୍ରାକୁ ପ୍ରଶାସନ ବ୍ୟବସାୟୀ କରିଦେଇଛି ବୋଲି କର୍ପୋରେଟର ମାନେ ଅଭିଯୋଗ କରିଥିଲେ।
ସେପଟେ ବାଲିଯାତ୍ରାକୁ ଗିନିଜ ବୁକ୍ ଅଫ ରେକର୍ଡ଼ସରେ ସ୍ଥାନିତ କରିବା ପାଇଁ ପ୍ରଶାସନ ପକ୍ଷରୁ ନିଆରା ପ୍ରୟାସ କରାଯିବ ବୋଲି ଜିଲ୍ଲାପାଳ ସୂଚନା ଦେଇଛନ୍ତି। ୧୫ ମିନିଟ୍ରେ ୧୦ ହଜାର କାଗଜ ଡ଼ଙ୍ଗା ପ୍ରସ୍ତୁତ କରି ନଦୀରେ ଭସାଯାଇ ଏହାକୁ ରେକର୍ଡ ବୁକ୍ରେ ସ୍ଥାନ ଦେବା ପାଇଁ ଆବେଦନ କରାଯିବ ବୋଲି ପ୍ରଶାସନ କହିଛି। ଏହା ସହ ବାଲିଯାତ୍ରା ପ୍ରଜ୍ଞାପନ ମେଢ ଭୁବନେଶ୍ବର ସମେତ କଟକର ଆଖପାଖ ଅଞ୍ଚଳ ବୁଲିବା ନେଇ ଯୋଜନା କରାଯିବା ପାଇଁ ବୈଠକରେ ସିଏମସି କମିସନର ସୂଚନା ଦେଇଛନ୍ତି।
ସେହିପରି ବାଲିଯାତ୍ରାକୁ ସମ୍ପୂର୍ଣ୍ଣ ପ୍ଲାଷ୍ଟିକ ମୁକ୍ତ ଓ ଆବର୍ଜନା ମୁକ୍ତ କରିବାକୁ ଯୋଜନା ପ୍ରସ୍ତୁତ କରିବା ପାଇଁ ବ୍ଲୁ ପ୍ରିଣ୍ଟ ତିଆରି କରାଯାଇଛି ବୋଲି କହିଛନ୍ତି ମେୟର।
